Title: Kako napraviti interaktivni sadržaj Kartice (Dialog Cards)
Course: Izrada interaktivnog sadržaja u alatu H5P > Section: 2_2 Kartice (Dialog Cards)

Kartice (Dialog Cards)

Interaktivni sadržaj Kartice (engl. Dialog cards) čine kartice koje sadrže tekst, opcionalno sliku i zvučni zapis na jednoj strani kartice i pripadajući tekst (odgovor) i opcionalno sliku na drugoj strani, no za razliku od Kartica s pitanjem, nema provjere znanja u obliku unošenja odgovora i automatske provjere točnosti. Od polaznika se očekuje da pročita zadani tekst, pogleda sliku i posluša zvučni zapis (ako postoji) i pokuša točno odgovoriti prije nego okrene karticu i samostalno provjeri točnost odgovora. Postoji samo opća uputa za cijeli zadatak, ne i zasebne za svaku karticu. Ova vrsta interaktivnog sadržaja ne mora obvezno sadržavati slikovne niti zvučne elemente, no mora imati tekstualni sadržaj s obje strane kartice.

Kartice su korisne kao pomoć polaznicima pri memoriranju podataka, riječi, fraza ili rečenica (kod učenja stranog ili materinjeg jezika). Moguće ih je koristiti i za matematičke probleme (predstavljene grafikonima), povijesne datume, formule, osobna imena poznatih osoba i slično. Prednost u odnosu na Kartice s pitanjem je mogućnost dodavanja zvučnih zapisa (posebno korisno pri učenju jezika), a nedostatak je nemogućnost upisivanja odgovora prije provjere točnosti.

Primjer je dostupan na: https://h5p.org/node/429139

Scenarij pripreme

1. Što želim napraviti?

Tema

Potrebno je odabrati temu, tj. što ćemo ispitivati ili ponavljati korištenjem kartica, npr.  ponavljanje hrvatskih imenica za polaznike tečaja hrvatskog jezika za strance i povezivanje s odgovarajućim slikama.

2.  Što trebam pripremiti?

Plan izrade kartica

Potrebno je izraditi plan uparivanja slika, zvučnih datoteka i pojmova/odgovora, bilo na papiru ili u digitalnom obliku (tablica sa četiri stupca i brojem redova koji odgovara broju parova). Četiri stupca tablice za planiranje su:

1. pitanje/tekst na prvoj stranici kartice,
2. zvuk na prvoj stranici,
3. slika i
4. odgovor/tekst na drugoj stranici kartice.

Primjer tablice za planiranje/pripremu materijala:

Pitanje / tekst na prvoj stranici kartice | Zvuk na prvoj stranici kartice | Slika | Odgovor / tekst na drugoj stranici kartice
a car | zvučna datoteka |  | auto/automobil
a ship | zvučna datoteka |  | brod

Izrada ili pronalazak datoteka

Izrada ili pronalazak zvučnih datoteka te priprema za korištenje

Podržane su zvučne datoteke ovih oblika (formata): MP3, WAV, OGA (Ogg audio), M4A. Zvučne datoteke moguće je dodati u interaktivni sadržaj Kartica na dva načina: postavljanjem zvučne datoteke podržanog oblika na poslužitelj ili upisivanjem poveznice (URL) koja upućuje na lokaciju zvučne datoteke na internetu. Trajanje zvučne datoteke nije ograničeno, no veličina datoteke može biti ograničena postavkama poslužitelja (u online alatu dostupnom na http://www.h5p.org ograničenje iznosi 16MB po zvučnoj datoteci).

Izrada ili pronalazak slikovnih datoteka te priprema za korištenje

Slike je potrebno pripremiti u formatu JPG ili PNG, orijentacija (portret/vertikalna ili pejzaž/vodoravna) treba biti konzistentna za sve slike u istom zadatku, najveća rezolucija slike nije zadana, no širina slike ne bi trebala prelaziti 400 piksela niti biti znatno uža od 200 piksela. Za slike pronađene na internetu potrebno je provjeriti prava korištenja (autorska prava i licencije). Slike je poželjno urediti u nekom od alata za uređivanje slika (smanjivanje, obrezivanje, uklanjanje nepotrebnih dijelova, ali NIKAKO POVEĆANJE jer to može dovesti do gubitka kvalitete slike).

Realizacija

3. Kako ću to realizirati?

Izrada kartica

Primjer za h5p.org: Na alatu h5p.org kliknite na My account i pod Quick links odaberite Create New Content. Na stranici Create Interactive content u izborniku Select content type na popisu pronađite interaktivni sadržaj Dialog Cards ili u tražilicu (okvir u kojem piše „Search for Content Types“) unesite nekoliko prvih slova tražene vrste interaktivnog sadržaja, potom kliknite na naslov u redu u kojem piše „Dialog Cards“. Time se otvara prozor s uređivačem interaktivnog sadržaja.

Uređivač kartica

U uređivaču kartica postoji određeni dio polja koji se ponavlja za uređivače za sve interaktivne sadržaje, pa ćemo ih jednom raspisati i onda ih svuda navesti za svaki slučaj.

Svaki uređivač interaktivnog sadržaja na vrhu lijevo ima poveznice Tutorial i Example te na vrhu desno dugmad Copy (Kopiraj) i Paste&Replace (Zalijepi i zamijeni). Poveznica Tutorial vodi na stranice s uputama za izradu dotične vrste interaktivnog sadržaja, a Example na stranicu s izrađenim primjerima dotične vrste interaktivnog sadržaja (oba na stranici http://www.h5p.org). Dugme Copy (Kopiraj) omogućava kopiranje sadržaja koji smo do tada izradili u uređivaču, a dugme Paste&Replace (Zalijepi i zamijeni) omogućava korisniku da zalijepi i zamijeni prethodno kopiran interaktivni sadržaj iz uređivača u drugom prozoru ili kartici preglednika u uređivač u trenutno aktivnom prozoru.

Interaktivni sadržaj mora imati zadan Naziv (polje Title), Naslov (polje Heading), Način funkcioniranja (polje Mode) i Opis zadatka (polje Task  description) koji će biti prikazan na svim karticama.

Moguće je zadati dva načina funkcioniranja ovog interaktivnog sadržaja kroz opciju Mode: normalni način (eng. Normal) i način za ponavljanje (engl. Repetition).

Način za ponavljanje će ćešće ponavljati / prikazivati kartice na koje je korisnik pogrešno odgovorio (tada u donjem desnom i lijevom kutu svake kartice postoje 2 dodatne poveznice: "I got it wrong." (Pogriješio/la sam.) i "I got it right." (Odgovorio/la sam točno.)).

Metapodaci

Kraj polja Title nalazi se dugme Metadata koje omogućava zadavanje metapodataka za taj interaktivni sadržaj: naslov, licenciju, inačicu licence, godinu od kada do kada vrijedi autorsko pravo/licencija, izvorni URL, ime autora, ulogu autora, dodatne napomene o licenciranju, zapis o inačicama samog sadržaja (ako ih ima više) te autorove komentare o pravima korištenja. U polju Mode moguće je zadati način funkcioniranja kartica: normalni način (engl. Normal) i način ponavljanja (engl. Repetition).

Kartice

Slijedi dio uređivača specifičan za Kartice:

Prva kartica inicijalno je stvorena bez ikakvog sadržaja. Prvo je potrebno unijeti tekst pitanja koji ide na prvu stranicu kartice, pitanje (polje Text), potom tekst odgovora koji ide na drugu stranicu (polje Answer) te je opcionalno moguće dodati i sliku, klikom na dugme „+  Add“ u sekciji Image.

Zvučnu datoteku moguće je dodati klikom na ikonu „+” u sekciji  Audio files (ograničenje veličine pojedine zvučne datoteke u online alatu dostupnom na http://www.h5p.org/ iznosi 16MB po zvučnoj datoteci).

Nakon klika na ikonu „+” otvara se prozor na kojem možete odabrati na koji način ćete dodati zvučnu datoteku: postavljanjem na sustav (engl. Upload audio file) ili upisivanjem poveznice na zvučnu datoteku dostupnu na internetu (engl. Paste link or other audio source URL). Za slikovne i zvučne datoteke moguće je dodati podatke o pravu korištenja i autorima. Dodavanje slikovnih i zvučnih datoteka je opcionalno. U sekciji Tip moguće je zadati kraći savjet / pomoćni tekst za dotičnu karticu.

Dodavanje dodatnih kartica

Dodatne kartice dodaju se klikom na dugme „+ Add dialog“ s lijeve strane sučelja. Poželjno je da broj kartica u jednom interaktivnom sadržaju ne prelazi raspon od 10 do 15.

Dodatne opcije

Dodatne opcije i pohrana interaktivnog sadržaja Kartice

Prije pohrane svih napravljenih kartica moguće je podesiti dodatne postavke, poput onih dostupnih u sekciji Behavioral settings: omogućavanje dugmeta za ponovno rješavanje Enable Retry button, onemogućavanje povratka na prethodno dovršene kartice Disable backwards navigation, automatsku prilagodbu veličine kartice količini teksta ispisanoj na njoj Scale the text to fit inside the card te mogućnost slučajnog rasporeda prikazivanja kartica Randomize cards.

Moguće je prevesti ili dodatno prilagoditi sve tekstove na sučelju samog interaktivnog sadržaja u sekciji Text overrides and translations (poput navigacije, povratnih informacija i slično). Osim toga moguće je u sekciji H5P options odrediti koja će dodatna dugmad biti prikazana i dostupna: preuzimanje (engl. Download button), ugrađivanje (engl. Embed button) i pravo korištenja  (engl. Copyright button) – ovisno o odabranim postavkama bit će prikazana sva tri, nijedan ili samo neki od njih. Interaktivni sadržaj moguće je dodatno označiti i oznakom (engl. tag).

Provjera sadržaja

Funkcionalnost izrađenog interaktivnog sadržaja potrebno je provjeriti nakon izrade sadržaja u: 1. internetskom pregledniku na stolnom računalu, 2. internetskom pregledniku na mobilnim uređajima (pametni telefon, tablet – pri čemu je korisno provjeru napraviti na različitim platformama – Android, iOS). Provjeru je potrebno napraviti u ulozi studenta/polaznika e-kolegija. Svakako je potrebno provjeriti adekvatnost glasnoće zvuka (ako postoje zvučne datoteke na karticama).

Zadatak

Upute

Izradite jedan interaktivni sadržaj Kartice koji će sadržavati pet (5) kartica i potom na njih postavite poveznice na za to predviđeno mjesto u zadatku! Priložene su slikovne i zvučne datoteke kojima se možete koristiti u pitanjima. Napomena: Interaktivne sadržaje trebate izraditi besplatnim alatom dostupnim na http://www.h5p.org