Title: Što je H5P?
Course: Izrada interaktivnog sadržaja u alatu H5P > Section: 1 Interaktivni sadržaji u alatu H5P

Na prvo čitanje kratica H5P ne daje puno informacija pa treba zaviriti „ispod površine“. Krenimo redom. Puni naziv kratice H5P je HTML 5 Package, što i dalje daje premalo informacija za konačan zaključak o mogućnostima H5P-a. Poznavatelji web-tehnologija mogu prepoznati tehnološki aspekt sadržan u kratici HTML 5 (HTML 5 – Hypertext Markup Language), jezik za prikaz web-stranica inačice 5. Međutim, i dalje je teško povezati H5P s obrazovnim aktivnostima.

Više informacija dostupno je na službenoj web-stranici https://h5p.org/

Kao što je moguće vidjeti iz opisa, H5P se koristi za izradu, dijeljenje, doradu i razmjenu interaktivnih sadržaja u web-pregledniku. Zvuči obećavajuće za primjenu u obrazovnom kontekstu, zar ne?

Prije detaljnijih opisa interaktivnih sadržaja, valja napomenuti neke od prednosti H5P-a:

- H5P je besplatan
Osim što je izrada sadržaja u H5P-u besplatna, H5P povezuje mnogobrojnu zajednicu korisnika koji unaprjeđuju i aktivno pridonose razvoju novih interaktivnih sadržaja i doradi postojećih.

- H5P je jednostavan za korištenje
Za izradu interaktivnih sadržaja u H5P-u nije potrebno detaljno poznavanje HTML-a ili JavaScripta. Svi interaktivni sadržaji mogu se izraditi iz web-sučelja bez dodatnog programiranja. U H5P-u je izrada interaktivnih sadržaja svedena za ispunjavanje obrasca. Za svaki interaktivni sadržaj dostupni su i predlošci koje je moguće kopirati i dodatno doraditi. U najvećoj mogućoj mjeri pojednostavljeno je i postavljanje H5P sadržaja na vanjske web‑stranice.

- H5P sadržaj moguće je pokrenuti na različitim platformama i na različitim vrstama uređaja
Instalacijom posebnog dodatka, H5P sadržajem moguće je upravljati direktno iz sustava Moodle, Drupal ili Wordpress. Povezivanjem s vodećim sustavima otvorenog programskog koda, H5P sadržaj moguće je izraditi unutar tih sustava, bez potrebe za korištenjem sustava dostupnog na h5p.org. Neovisno o tome pregledava li korisnik H5P sadržaj na računalu, pametnom telefonu ili tabletu, interakcija će za veliku većinu sadržaja biti identična.

- Većina H5P sadržaja zadovoljava uvjete pristupačnosti (engl. accessibility)
Interaktivni bi sadržaj trebao biti dostupan i korisnicima s dodatnim potrebama (vizualnim, auditivnim, kognitivnim...). H5P sadržaji većim su dijelom usklađeni sa standardom WAI-ARIA (engl. Accessible Rich Internet Applications Suite), omogućavaju navigaciju pomoću tipkovnice te titlove i opise u videozapisima.

- H5P podržava xAPI (Experience API).
xAPI je obećavajući tehnološki iskorak koji omogućava praćenje iskustva učenja. H5P je implementirao xAPI, te time potvrdio da je ukorak s tehnološkim inovacijama.

Na kraju uvodnog razmatranja moguće je zapitati se kolika je zastupljenost H5P-a i kakvi su trendovi primjene.
Grafikon u nastavku govori više od riječi.

(https://h5p.org/about-the-project)

Sveučilište u Coloradu jedan je od začetnika primjene H5P-a, a svoja iskustva zabilježili su u ovom videozapisu (trajanje: 3:44):