Title: Kako napraviti interaktivni sadržaj Jednostruki odabir (Single Choice Set)
Course: Izrada interaktivnog sadržaja u alatu H5P > Section: 2_8 Jednostruki odabir (Single Choice Set)

Jednostruki odabir (Single Choice Set)

Interaktivni sadržaj Jednostruki odabir (engl. Single Choice Set) omogućava izradu pitanja s više ponuđenih odgovora od kojih je samo jedan točan. Neograničenog je područja primjene, odgovori mogu biti riječi, fraze ili pune rečenice. Moguća je automatska povratna informacija polazniku, kao i sažetak na kraju provjere znanja. Povratna informacija o točnosti odgovora dostupna je i zvučnim putem. Ova vrsta interaktivnog sadržaja može se koristiti samostalno i u integraciji s drugim vrstama sadržaja, poput Interaktivnog videa ili Prezentacija.

Jednostruki odabir može se koristiti za razne oblike provjera znanja u kojima je potrebno prisjećanje i odabir jednog od više ponuđenih odgovora. Budući da je moguće dodati više pitanja takve vrste u jedan sadržaj, može se smatrati jednostavnim testom ili provjerom znanja.

Primjer je dostupan na: https://h5p.org/node/351762

Scenarij pripreme

1. Što želim napraviti?

Tema

Potrebno je odabrati temu/znanje koje ćemo ispitivati korištenjem jednostrukog odabira, npr.  podatke o poznatim ženama znanstvenicama.

2. Što trebam pripremiti?

Plan izrade pitanja

Potrebno je izraditi tablicu s tekstom pitanja i točnih odgovora. Tablica bi trebala imati dva stupca i broj redova koji odgovara broju pitanja. Dva stupca tablice za izradu pitanja su:

1. tekst pitanja i
2. odgovori (označen točan odgovor).

Primjer tablice za planiranje/pripremu pitanja:

Tekst pitanja | Odgovori  (označen točan odgovor)
Koje je godine Marie Curie dobila Nobelovu nagradu za kemiju?
Nagradu je dobila 1903. godine.

Nije dobila Nobelovu nagradu za kemiju.

Nagradu je dobila 1907. godine.

Nagradu je dobila 1923. godine.
Tko je otkrio radioaktivnost?
Marie Curie

Henri Becquerel

Miles Davis

Jean Michele Rentgen

Realizacija

3. Kako ću to realizirati?

Primjer za h5p.org: Na alatu h5p.org kliknite na My account i pod Quick links odaberite Create New Content. Na stranici Create Interactive content u izborniku Select content type na popisu pronađite interaktivni sadržaj Single Choice Set ili u tražilicu (okvir u kojem piše „Search for Content Types“) unesite nekoliko prvih slova tražene vrste interaktivnog sadržaja, potom kliknite na naslov u redu u kojem piše „Single Choice Set“. Time se otvara prozor s uređivačem interaktivnog sadržaja.

Uređivač jednostrukog odabira

Svaki uređivač interaktivnog sadržaja na vrhu lijevo ima poveznice Tutorial i Example te na vrhu desno dugmad Copy (Kopiraj) i Paste&Replace (Zalijepi i zamijeni). Poveznica Tutorial vodi na stranice s uputama za izradu dotične vrste interaktivnog sadržaja, a Example na stranicu s izrađenim primjerima dotične vrste interaktivnog sadržaja (oba na stranici http://www.h5p.org). Dugme Copy (Kopiraj) omogućava kopiranje sadržaja koji smo do tada izradili u uređivaču, a dugme Paste&Replace (Zalijepi i zamijeni) omogućava korisniku da zalijepi i zamijeni prethodno kopirani interaktivni sadržaj iz uređivača u drugom prozoru ili kartici preglednika u uređivač u trenutno aktivnom prozoru.

Pri izradi Jednostrukog odabira potrebno je zadati Naziv (polje Title) te tekst pitanja i odgovora (u sekciji List of questions unutar podsekcije Questions and alternatives).

Metapodaci

Kraj polja Title nalazi se dugme Metadata koje omogućava zadavanje metapodataka za taj interaktivni sadržaj: naslov, licenciju, inačicu licencije, godinu od kada od kada vrijedi autorsko pravo/licencija, izvorni URL, ime autora, ulogu autora, dodatne napomene o licenciranju, zapis o inačicama samog sadržaja (ako ih ima više) te autorove komentare o pravima korištenja.

Dodavanje pitanja

Za svako pojedino pitanje potrebno je zadati tekst pitanja (polje Question) te više odgovora u poljima Alternative. Važna napomena: prvo polje Alternative mora sadržavati točan odgovor! Zadana su po dva polja za odgovore po pitanju, a ako je potrebno dodati još polja za odgovore, koristite dugme Add answer ispod zadnjeg dostupnog polja za odgovor. Jednako tako, ako je potrebno dodati još pitanja, koristite dugme ADD QUESTION iza zadnjeg postojećeg pitanja.

Dodatne opcije i pohrana interaktivnog sadržaja Jednostruki odabir

Prije pohrane Jednostrukog odabira, i svih u njemu napravljenih pitanja, moguće je podesiti dodatne postavke, poput: automatski prelazak na sljedeće pitanje nakon klika na odgovor Auto continue (zadana vrijednost za svaki novostvoreni Jednostruki odabir), vrijeme čekanja nakon davanja pogrešnog odgovora u milisekundama Timeout on wrong answers, omogućavanje zvučne povratne informacije Enable sound effects, omogućavanje dugmeta za ponovni pokušaj rješavanja Enable retry button, omogućavanje dugmeta za prikaz rezultata Enable show solution button te zadavanje postotka za uspješan prolazak testa korištenjem postavke Pass percentage (zadana vrijednost je 100 %).

Dodatne opcije

Moguće je prevesti ili dodatno prilagoditi sve tekstove na sučelju samog interaktivnog sadržaja korištenjem sekcije Text overrides and translations (poput navigacije, povratnih informacija i slično). Osim toga moguće je u sekciji H5P options odrediti koja će dodatna dugmad biti prikazana i dostupna: preuzimanje (engl. Download button), ugrađivanje (engl. Embed button) i pravo korištenja  (engl. Copyright button) – ovisno o odabranim postavkama bit će prikazana sva tri, nijedan ili samo neki od njih. Interaktivni sadržaj moguće je dodatno označiti i oznakom (engl. tag).

Provjera sadržaja

Funkcionalnost izrađenog interaktivnog sadržaja H5P potrebno je provjeriti nakon izrade sadržaja u: 1. internetskom pregledniku na stolnom računalu, 2. internetskom pregledniku na mobilnim uređajima (pametni telefon, tablet – pri čemu je korisno provjeru napraviti na različitim platformama – Android, iOS). Provjeru je potrebno napraviti u ulozi studenta/polaznika e-kolegija.

Zadatak

Upute

Izradite jedan (1) interaktivni sadržaj Jednostruki odabir s po četiri (4) ponuđena odgovora (dva u kojem je odgovor jedna riječ, a dva u kojem su odgovori pune rečenice) i potom poveznice na njega postavite na za to predviđeno mjesto u zadatku! Napomena: Interaktivne sadržaje H5P trebate izraditi besplatnim alatom dostupnim na http://www.h5p.org