Title: Kako napraviti interaktivni sadržaj Aritmetički test (Arithmetic Quiz)
Course: Izrada interaktivnog sadržaja u alatu H5P > Section: 2_7 Aritmetički test (Arithmetic Quiz)

Aritmetički test (Arithmetic Quiz)

Interaktivni sadržaj Aritmetički test (engl. Arithmetic Quiz) omogućava brzu izradu interaktivnog testa s provjerom osnovnih matematičkih operacija (zbrajanja, oduzimanja, dijeljenja i množenja). Nakon podešavanja postavki i stvaranja testa, pitanja automatski stvara sustav (isključivo jedne vrste matematičkih operacija, npr. 10 pitanja s množenjem). Vizualno je puno atraktivniji i interaktivniji u odnosu na aktivnost Test ugrađenu u sustav Moodle s istom vrstom pitanja, a izrada je znatno brža u usporedbi s takvom aktivnošću.

Aritmetički test može se koristiti za učenje osnovnih matematičkih operacija u nižim razredima osnovne škole. Prednosti su mu jako brza i jednostavna izrada (dovoljno je zadati vrstu matematičke operacije i broj pitanja, a sustav će sam stvoriti pitanja slučajnim odabirom brojeva) te automatsko ocjenjivanje, a nedostatke predstavljaju nemogućnost zadavanja težine zadataka (jednoznamenkasti, dvoznamenkasti ili višeznamenkasti brojevi) te nemogućnost provjere različitih vrsta matematičkih operacija u istom testu.

Primjer je dostupan na: https://h5p.org/node/377129

Scenarij pripreme

1.  Što želim napraviti?

Tema

Potrebno je odabrati jednu od četiri osnovne matematičke operacije: zbrajanje, oduzimanje, množenje ili dijeljenje i odrediti željeni broj pitanja u aritmetičkom testu.

2. Što trebam pripremiti?

Odabir matematičke operacije

Potrebno je odabrati jednu od četiri osnovne matematičke operacije: zbrajanje, oduzimanje, množenje ili dijeljenje i odrediti željeni broj pitanja u aritmetičkom testu.

3. Kako ću to realizirati?

Primjer za h5p.org: Na alatu h5p.org kliknite na My account i pod Quick links odaberite Create New Content. Na stranici Create Interactive content u izborniku Select content type na popisu pronađite interaktivni sadržaj Arithmetic Quiz ili u tražilicu (okvir u kojem piše „Search for Content Types“) unesite nekoliko prvih slova tražene vrste interaktivnog sadržaja, potom kliknite na naslov u redu u kojem piše „Arithmetic Quiz“. Time se otvara prozor s uređivačem interaktivnog sadržaja.

Uređivač aritmetičkog testa

Svaki uređivač interaktivnog sadržaja na vrhu lijevo ima poveznice Tutorial i Example, te na vrhu desno dugmad Copy (Kopiraj) i Paste&Replace (Zalijepi i zamijeni). Poveznica Tutorial vodi na stranice s uputama za izradu dotične vrste interaktivnog sadržaja, a Example na stranicu s izrađenim primjerima dotične vrste interaktivnog sadržaja (oba na stranici http://www.h5p.org). Dugme Copy (Kopiraj) omogućava kopiranje sadržaja koji smo do tada izradili u uređivaču, a dugme Paste&Replace (Zalijepi i zamijeni) omogućava korisniku da zalijepi i zamijeni prethodno kopirani interaktivni sadržaj iz uređivača u drugom prozoru ili kartici preglednika u uređivač u trenutačno aktivnom prozoru.

Pri izradi Aritmetičkog testa potrebno je zadati Naziv (polje Title), a moguće je zadati i Uvodni tekst testa (polje Intro), vrstu matematičke operacije koja će biti provjeravana (izbornik Arithmetic type) te broj pitanja (polje Max number of questions).

Metapodaci

Kraj polja Title nalazi se dugme Metadata koje omogućava zadavanje metapodataka za interaktivni sadržaj: naslov, licenciju, inačicu licencije, godinu od kada od kada vrijedi autorsko pravo/licencija, izvorni URL, ime autora, ulogu autora, dodatne napomene o licenciranju, zapis o inačicama samog sadržaja (ako ih ima više) te autorove komentare o pravima korištenja.

Dodatne opcije

Dodatne opcije i pohrana interaktivnog sadržaja Aritmetički test

Prije pohrane Aritmetičkog testa moguće je prevesti ili dodatno prilagoditi sve tekstove na sučelju samog interaktivnog sadržaja korištenjem sekcije Text overrides and translations (poput navigacije, povratnih informacija i slično). Osim toga moguće je u sekciji H5P options odrediti koja će dodatna dugmad biti prikazana i dostupna: preuzimanje (engl. Download button), ugrađivanje (engl. Embed button) i pravo korištenja  (engl. Copyright button) – ovisno o odabranim postavkama bit će prikazana sva tri, nijedan ili samo neki od njih. Interaktivni sadržaj moguće je dodatno označiti i oznakom (engl. tag).

Provjera sadržaja

Funkcionalnost izrađenog interaktivnog sadržaja u H5P-u potrebno je provjeriti nakon izrade sadržaja u: 1. internetskom pregledniku na stolnom računalu, 2. internetskom pregledniku na mobilnim uređajima (pametni telefon, tablet – pri čemu je korisno provjeru napraviti na različitim platformama – Android, iOS). Provjeru je potrebno napraviti u ulozi studenta/polaznika e-kolegija.

Zadatak

Upute

Izradite dva (2) interaktivna sadržaja Aritmetički test od po 10 pitanja, svaki s po jednom matematičkom operacijom po izboru i potom poveznice na njih postavite na za to predviđeno mjesto u zadatku! Napomena: Interaktivne sadržaje H5P trebate izraditi besplatnim alatom dostupnim na http://www.h5p.org