Title: Kako napraviti interaktivni sadržaj Popuni praznine (Fill in the Blanks)
Course: Izrada interaktivnog sadržaja u alatu H5P > Section: 2_4 Popuni praznine (Fill in the Blanks)

Popuni praznine (Fill in the Blanks)

Interaktivni sadržaj Popuni praznine (engl. Fill in the Blanks) koristi se za izradu pitanja u kojima se od polaznika traži upis riječi ili dijelova rečenica koji nedostaju.

Ova vrsta pitanja korisna je za provjeru činjeničnog znanja (poznavanje terminologije te poznavanje specifičnih detalja i elemenata). Najčešće se ova vrsta pitanja koristi kod učenja jezika radi boljeg razumijevanja konteksta, riječi i gramatičkih koncepata.

Scenarij pripreme

1. Što želim napraviti?

Tema

Primjena ovog interaktivnog sadržaja bit će prikazana na primjeru izrade pitanja u kojem se od polaznika traži upis ispravnog glavnog grada dviju država – Hrvatske i Austrije.

2.  Što trebam pripremiti?

Plan izrade pitanja

Za izradu ove vrste pitanja potrebni su minimalno ovi podaci:

- Naziv interaktivnog sadržaja (Title) koji se koristi za interno pretraživanje i nije vidljiv polaznicima
- Opis zadatka (Task Description) koji sadrži kratke upute za polaznika kojima se opisuje postupak rješavanja zadatka
- Blokovi s pitanjima (Text blocks).

Prije početka izrade sadržaja kao radni materijal za pripremu može poslužiti ovakva tablica:

Naziv H5P sadržaja | Glavni gradovi
Fotografija ili video u zaglavlju pitanja (nije obvezno): |
Opis zadatka (uputa za polaznika) | Upišite pojam koji nedostaje.
Pitanje | Ispravan odgovor (i varijante odgovora) | Ostale mogućnosti:
Glavni grad Austrije je | Beč Bec Vienna | Isključiti „Case Sensitive“
Glavni grad Hrvatske je | Zagreb

Realizacija

3.  Kako ću to realizirati?

Postupak izrade sadržaja Fill in the Blanks

1. S popisa interaktivnih sadržaja odaberite Fill in the Blanks ili upišite naziv interaktivnog sadržaja (Fill in the Blanks) u okvir za pretraživanje.

Realizacija 2

2. U polje Title upišite željeni naziv interaktivnog sadržaja.

3. Na vrh pitanja moguće je dodati sliku ili video. Sliku ili video moguće je dodati otvaranjem izbornika Media:Video (klikom na ikonu trokuta pored naziva).

4. Ako se odabere unos slike (Image), potrebno je upisati alternativni tekst (Alternative text) koji će se prikazati u slučajevima kada preglednik nije u mogućnosti prikazati sliku. Ova mogućnost od velike je koristi uređajima koji se koriste kod prilagodbe prikaza web-sadržaja osobama s posebnim potrebama te je i jedna od preporuka standarda W3C Web Accessibility Initiative (WAI).

Uz alternativni tekst moguće je i upisati tekst koji će se pojaviti kada korisnik pređe pokazivačem preko slike (Hover text).

Realizacija 3

5. U polje Task description upišite upute za korisnike kojim pojašnjavate način rješavanja zadatka.

6. A u okvir Text blocks upišite tekst pitanja, pri čemu vodite računa o ovim pravilima:

- Prije i nakon odgovora kojeg polaznik treba upisati postavlja se znak zvjezdica (*). Na primjer:
- Glavni grad Austrije je *Beč*.
- Dodatni ispravni odgovori odjeljuju se znakom kosa crta (/). Na primjer:

Glavni grad Austrije je *Beč/Vienna*.

- Kratki savjeti za polaznike upisuju se nakon znaka dvotočke (:). Na primjer:

Glavni grad Austrije je *Beč/Vienna:Nazivi gradova pišu se velikim početnim slovom*.

Realizacija 4

7. Za upisivanje dodatnog pitanja u blok odabere se dugme Add Text Block. Sva dodatna pitanja upisuju se na identičan način.

8.U ostalim postavkama moguće je:

- podešavati povratne poruke ovisno o ostvarenom rezultatu. Predefiniran je raspon od 0 % do 100 %. Međutim, klikom na dugme Add Range moguće je dodatno podijeliti raspon (npr. od 0 % do 50 % i od 51 % do 100 %) te upisati tekst povratnih poruka.

- upravljati ponašanjem pojedinih elemenata. Tako je moguće omogućiti ili onemogućiti ponavljanje unosa (Enable „Retry“), prikaz rezultata (Enable „Show solution“ button), automatsku provjeru odgovora nakon unosa (Automatically check answers after input), provjeru identičnosti unosa ovisno o tome jesu li upisana velika i mala slova (Case sensitive), obvezu odgovora na sva pitanja prije prikaza rješenja (Require all fields to be answered before the solution can be viewed), postavljanje polja za unos u zasebni redak (Put input fields on separate lines), zumiranje slike za pitanja koja sadrže sliku (Disable image zooming for question image), prikaz dijaloškog okvira potvrde nakon klika na dugme „Provjeri“ (Show confirmation dialog on „Check“), prikaz dijaloškog okvira potvrde nakon klika na dugme „Ponovi“ (Show confirmation dialog on „Retry“) ili prihvaćanje manjih pogrešaka prilikom unosa (Accept minor spelling errors).

Napomena: Ako je uključena mogućnost prihvaćanja manjih pogrešaka prilikom unosa („tipfeleri“), prihvaćat će se jedna pogreška kod unosa za izraz duljine tri do devet znakova, odnosno dvije pogreške za unose dulje od devet znakova.

Realizacija 5

- izmijeniti tekst ili prevesti pojedine elemente, na primjer moguće je izmijeniti tekst na dugmetu Show solution tako da prikazuje željeni tekst („Prikaz rješenja“).

Realizacija 6

9. Preporuka je interaktivnom sadržaju dodati i ključne riječi radi lakšeg pretraživanja.

10. Na kraju, određuju se postavke prikaza dugmadi povezanih s mogućnosti preuzimanja sadržaja (Download), prikaza koda za uključivanje sadržaja u vanjske web-stranice (Embed) te prikaz informacija o autorskim pravima (Copyright).

11. Za spremanje interaktivnog sadržaja pritisnite dugme Save.

Provjera sadržaja

Funkcionalnost izrađenog interaktivnog sadržaja u H5P-u potrebno je provjeriti u: 1. internetskom pregledniku na stolnom računalu, 2. internetskom pregledniku na mobilnim uređajima (pametni telefon, tablet – pri čemu je korisno provjeru napraviti na različitim platformama – Android, iOS). Provjeru je potrebno napraviti u ulozi studenta/polaznika e-kolegija. Svakako je potrebno provjeriti adekvatnost glasnoće zvuka i prikaz videa (ako postoje zvučne i videodatoteke).

Zadatak

Odgovorite na pitanja u interaktivnom sadržaju. Upišite ove dvije varijante odgovora:

  - Bec i Zagreb
  - BEČ i ZAGREB (velikim slovima)

Što primjećujete? U kojim su slučajevima odgovori priznati kao točni. https://h5p.org/h5p/embed/360302

Željeli biste urediti interaktivni sadržaj tako da ovi unosi budu ispravni. Na stranici https://h5p.org/h5p/embed/360302 preuzmite HP5 sadržaj (ikona Download) i ubacite ga u vlastito okruženje (H5P.org ili Moodle).

U postavkama interaktivnog sadržaja (Edit) uredite odgovor "Glavni grad Austrije je *Beč/Vienna*" tako da ispravan bude i unos „Bec“.

U postavkama interaktivnog sadržaja u dijelu u kojem se uređuje ponašanje pojedinih elementa (Behavioural settings) isključite mogućnost koja zahtijeva identičnu kombinaciju velikih i malih slova.

Spremite izmjene.

Zadatak (odgovori)

Odgovori:

1. Glavni grad Austrije je *Beč/Vienna/Bec*.
2. Behavioural settings → isključiti Case sensitive.