Title: Kako napraviti interaktivni sadržaj Kartice s pitanjima (Flashcards)
Course: Izrada interaktivnog sadržaja u alatu H5P > Section: 2_1 Kartice s pitanjima (Flashcards)

Kartice s pitanjima (Flashcards)

Interaktivni sadržaj Kartice s pitanjima (engl. Flashcards) čine kartice koje sadrže sliku na jednoj strani kartice i pripadajući tekst (odgovor) na drugoj strani. Od polaznika se očekuje upisivanje točne riječi ili fraze koja odgovara prikazanoj na slici prije nego okrene karticu pritiskom na dugme Check (Provjeri) i sustav automatski provjeri točnost odgovora. Postoji opća uputa na razini zadatka, uz koju je na početno otvorenoj strani svake kartice potrebno napisati i kratki uvodni tekst/pitanje (kojim se polazniku objašnjava što treba napraviti).

Kartice s pitanjima korisne su kao pomoć polaznicima pri memoriranju podataka, riječi, fraza ili rečenica (kod učenja stranog ili materinjeg jezika), kao i za matematičke probleme (predstavljene grafikonima), povijesne datume, formule, osobna imena poznatih osoba i slično. Prednost im je mogućnost automatske provjere točnog odgovora kojeg upisuje polaznik.

Primjer je dostupan na: https://h5p.org/node/429114

Scenarij pripreme

1. Što želim napraviti?

Tema

Potrebno je odabrati temu / ono što ćemo ispitivati ili ponavljati korištenjem kartica, npr. ponavljanje hrvatskih imenica za polaznike tečaja hrvatskog jezika za strance i povezivanje s odgovarajućim slikama.

2. Što trebam pripremiti?

Plan izrade kartica

Potrebno je izraditi plan uparivanja slika i pojmova/odgovora, bilo na papiru ili u digitalnom obliku (tablica s tri stupca i brojem redova koji odgovara broju parova). Tri stupca tablice za planiranje su:

1. pitanje/tekst na prvoj stranici kartice,
2. slika i
3. odgovor/tekst na drugoj stranici kartice.

Primjer tablice za planiranje/pripremu materijala:

Pitanje/tekst na prvoj stranici kartice | Slika | Odgovor/tekst na drugoj stranici kartice
a car |  | auto/automobil
a ship |  | brod

Izrada ili pronalazak slikovnih datoteka te priprema za korištenje

Slike je potrebno pripremiti u formatu JPG ili PNG, orijentacija (portret/vertikalna ili pejzaž/vodoravna) treba biti konzistentna za sve slike u istom zadatku, najveća rezolucija slike nije zadana, no širina slike ne bi trebala prelaziti 400 piksela niti biti znatno uža od 200 piksela. Za slike pronađene na internetu potrebno je provjeriti prava korištenja (autorska prava i licencije). Slike je poželjno urediti u nekom od alata za uređivanje slika (smanjivanje, obrezivanje, uklanjanje nepotrebnih dijelova, ali NIKAKO UVEĆAVANJE jer to može dovesti do gubitka kvalitete slike).

Realizacija

3. Kako ću to realizirati?

Primjer za h5p.org: Na alatu h5p.org kliknite na My account i pod Quick links odaberite Create New Content. Na stranici Create Interactive content u izborniku Select content type na popisu pronađite interaktivni sadržaj Flashcards ili u tražilicu (okvir u kojem piše „Search for Content Types“) unesite nekoliko prvih slova tražene vrste interaktivnog sadržaja, potom kliknite na dugme Details prikazanom desno u redu u kojem piše Flashcards, i naposljetku kliknite na dugme Use. Time se otvara prozor s uređivačem kartica (engl. Flashcards editor).

Uređivač kartica

U uređivaču kartica postoji određeni dio polja koji se ponavlja za uređivače za sve interaktivne sadržaje, pa ćemo ih jednom raspisati i onda ih svuda navesti za svaki slučaj.

Svaki uređivač interaktivnog sadržaja na vrhu lijevo ima poveznice Tutorial i Example te na vrhu desno dugmad Copy (Kopiraj) i Paste&Replace (Zalijepi i zamijeni). Poveznica Tutorial vodi na stranice s uputama za izradu dotične vrste interaktivnog sadržaja, a Example na stranicu s izrađenim primjerima dotične vrste interaktivnog sadržaja (oba na stranici http://www.h5p.org). Dugme Copy (Kopiraj) omogućava kopiranje sadržaja koji smo do tada izradili u uređivaču, a dugme Paste&Replace (Zalijepi i zamijeni) omogućava korisniku da zalijepi i zamijeni prethodno kopiran interaktivan sadržaj iz uređivača u drugom prozoru ili kartici preglednika u uređivač u trenutačno aktivnom prozoru.

Svaki interaktivni sadržaj mora imati zadan Naslov (polje Title) i Opis zadatka (polje Task description) koji će biti prikazan na svim karticama.

Metapodaci

Kraj polja Title nalazi se dugme Metadata koje omogućava zadavanje metapodataka za taj interaktivni sadržaj: naslov, licenciju, inačicu licencije, godinu od kada do kada vrijedi autorsko pravo/licencija, izvorni URL, ime autora, ulogu autora, dodatne napomene o licenciranju, zapis o inačicama samog sadržaja (ako ih ima više) te autorove komentare o pravima korištenja.

Kartice

Slijedi dio uređivača specifičan za Kartice:

Prva kartica inicijalno je stvorena bez ikakvog sadržaja. Prvo je potrebno unijeti tekst pitanja koji ide na prvu stranicu kartice, pitanje (polje Question), potom tekst odgovora koji ide na drugu stranicu (polje Answer) te je opcionalno moguće dodati i sliku, klikom na dugme „+ Add“ u sekciji Image.

Također je moguće koristiti se alatom za osnovno uređivanje slikovnih datoteka (obrezivanje i rotacija) korištenjem dugmeta Edit. Za slikovne datoteke moguće je dodati podatke o pravu korištenja i autorima. U sekciji Tip moguće je zadati kraći savjet / pomoćni tekst za dotičnu karticu.

Dodavanje dodatnih kartica

Dodavanje dodatnih kartica, brisanje kartica koje su višak i promjena redoslijeda kartica

Dodatne kartice dodaju se klikom na dugme „+ Add card“ s lijeve strane sučelja. Poželjno je da broj kartica u jednom interaktivnom sadržaju ne prelazi raspon od 10 do 15.

Kartice se mogu obrisati klikom na ikonu x koja se nalazi desno od naziva pojedine kartice. Redoslijed kartica može se promijeniti ikonama sa strelicama gore i dolje koje se nalaze lijevo od naziva kartice.

Dodatne opcije

Dodatne opcije i pohrana interaktivnog sadržaja Kartice

Prije pohrane svih napravljenih kartica moguće je podesiti dodatne postavke, poput inicijalno zadane postavke Require user input before the solution can be viewed koja ne dozvoljava polazniku pregled rješenja prije nego što unese svoj odgovor na prvoj stranici kartice, Case sensitive koja provjerava je li uneseni tekst napisan velikim ili malim slovima (ako se traže odgovori koji su osobna imena, toponimi i slično) te je moguće prevesti ili dodatno prilagoditi sve tekstove na sučelju samog interaktivnog sadržaja korištenjem sekcije Text overrides and translations (poput navigacije, povratnih informacija i slično). Osim toga moguće je u sekciji H5P options odrediti koja će dodatna dugmad biti prikazana i dostupna: preuzimanje (engl. Download button), ugrađivanje (engl. Embed button) i pravo korištenja  (engl. Copyright button) – ovisno o odabranim postavkama bit će prikazana sva tri, nijedan ili samo neki od njih. Interaktivni sadržaj moguće je dodatno označiti i oznakom (engl. tag).

Cjelokupni rezultati mogu se vidjeti nakon rješavanja svih kartica, a nakon svakog unosa odgovora može se provjeriti točnost odgovora za pojedinu karticu klikom na dugme Check.

Provjera sadržaja

Funkcionalnost izrađenog interaktivnog sadržaja potrebno je provjeriti nakon izrade sadržaja u: 1. internetskom pregledniku na stolnom računalu, 2. internetskom pregledniku na mobilnim uređajima (pametni telefon, tablet – pri čemu je korisno provjeru napraviti na različitim platformama – Android, iOS). Provjeru je potrebno napraviti u ulozi studenta/polaznika e-kolegija.

Zadatak

Zadatak za polaznike

Izradite jedan interaktivni sadržaj Kartice s pitanjima koji će sadržavati pet (5) kartica. Priložene su slikovne datoteke kojima se možete koristiti u pitanjima. Napomena: Interaktivne sadržaje H5P trebate izraditi besplatnim alatom dostupnim na http://www.h5p.org