Title: 1 Interaktivni sadržaji u alatu H5P
Course: Izrada interaktivnog sadržaja u alatu H5P

Po završetku ovog poglavlja polaznik će moći:

- opisati mogućnosti alata H5P
- nabrojiti barem pet interaktivnih sadržaja koji se mogu izraditi u alatu H5P
- navesti barem dva načina uporabe H5P sadržaja.

Predviđeno trajanje: 40 minuta

Prilikom izrade obrazovnih materijala autori promišljaju o odgovarajućim načinima prilagodbe sadržaja potrebama i predznanju polaznika, nastoje prikaz učiniti atraktivnijim i razumljivijim, ali i jednostavnim za savladavanje. Kod izrade online tečajeva očekivanja su možda još i veća  ̶  od materijala se očekuje da budu interaktivni, da zaokupe polaznikovu pažnju te da pritom prenesu obrazovnu poruku. Autora to stavlja u pomalo nezavidan položaj jer treba ovladati nizom praktičnih vještina te su česta pitanja ovog oblika:„S kojim je alatom najlakše izraditi online test?“, „Postoji li zanimljiviji način prikaza vremenske crte?“, „Mogu li se videozapisi dodatno obrađivati i učiniti interaktivnijim?“, „Trebam li se za izradu interaktivnih sadržaja koristiti specijaliziranim programima?“.

Moguće rješenje kojim je izrada interaktivnih sadržaja pojednostavljena nudi skup interaktivnih sadržaja pod nazivom H5P (HTML 5 Package).