Title: Kako napraviti interaktivni sadržaj Višestruki odabir (Multiple Choice)
Course: Izrada interaktivnog sadržaja u alatu H5P > Section: 2_9 Višestruki odabir (Multiple Choice)

Višestruki odabir (Multiple Choice)

Interaktivni sadržaj Višestruki odabir (engl. Multiple Choice) omogućava izradu pitanja s više ponuđenih odgovora od kojih jedan može biti točan ili više njih. Pitanje može, po potrebi, osim teksta sadržavati i sliku ili video. Neograničenog je područja primjene, odgovori mogu biti riječi, fraze ili pune rečenice. Moguća je automatska povratna informacija polazniku, kao i provjera točnosti odgovora. Ova vrsta interaktivnog sadržaja može se koristiti samostalno i u integraciji s drugim vrstama sadržaja, poput Testa H5P, Interaktivnog videa ili Prezentacija.

Višestruki odabir može se koristiti za razne oblike provjera znanja u kojima je potrebno prisjećanje i odabir jednog od više ponuđenih odgovora. Prednost u odnosu na Jednostruki odabir je to što je moguće u pitanje uključiti sliku ili video.

Primjer je dostupan na: https://h5p.org/node/377151

Scenarij pripreme

1. Što želim napraviti?

Tema

Potrebno je odabrati temu/znanje koje ćemo ispitivati korištenjem višestrukog odabira, npr. podatke o poznatim ženama znanstvenicama (otkrića, znanstvene činjenice i slično).

2. Što trebam pripremiti?

Plan izrade pitanja

Potrebno je napisati tekst pitanja i ponuđene odgovore (s oznakom točnog odgovora). Ako ćete u pitanje uključiti i sliku ili video, potrebno ih je pripremiti.

Slike je potrebno pripremiti u formatu JPG ili PNG, orijentacija (portret/vertikalna ili pejzaž/vodoravna) treba biti konzistentna za sve slike u istom zadatku, najveća rezolucija slike nije zadana, no širina slike ne bi trebala prelaziti 400 piksela niti biti znatno uža od 200 piksela. Za slike pronađene na internetu potrebno je provjeriti prava korištenja (autorska prava i licencije). Slike je poželjno urediti u nekom od alata za uređivanje slika (smanjivanje, obrezivanje, uklanjanje nepotrebnih dijelova, ali NIKAKO UVEĆAVANJE jer to može dovesti do gubitka kvalitete slike). Video snimke možete prenijeti kao datoteke sa svojeg računala ili ih postaviti kao poveznicu na YouTube. Podržani oblici videodatoteka su MP4, WEBM ili OGV.

Realizacija

Izrada višestrukog odabira

Primjer za h5p.org: Na alatu h5p.org kliknite na My account i pod Quick links odaberite Create New Content. Na stranici Create Interactive content u izborniku Select content type na popisu pronađite interaktivni sadržaj Multiple Choice ili u tražilicu (okvir u kojem piše „Search for Content Types“) unesite nekoliko prvih slova tražene vrste interaktivnog sadržaja, potom kliknite na naslov u redu u kojem piše „Multiple Choice“. Time se otvara prozor s uređivačem interaktivnog sadržaja.

Uređivač višestrukog odabira

Svaki uređivač interaktivnog sadržaja na vrhu lijevo ima poveznice Tutorial i Example te na vrhu desno dugmad Copy (Kopiraj) i Paste&Replace (Zalijepi i zamijeni). Poveznica „utorial vodi na stranice s uputama za izradu dotične vrste interaktivnog sadržaja, a Example na stranicu s izrađenim primjerima dotične vrste interaktivnog sadržaja (oba na stranici http://www.h5p.org). Dugme Copy (Kopiraj) omogućava kopiranje sadržaja koji smo do tada izradili u uređivaču, a dugme Paste&Replace (Zalijepi i zamijeni) omogućava korisniku da zalijepi i zamijeni prethodno kopiran interaktivan sadržaj iz uređivača u drugom prozoru ili kartici preglednika u uređivač u trenutno aktivnom prozoru.

Metapodaci

Kraj polja Title nalazi se dugme Metadata koje omogućava zadavanje metapodataka za taj interaktivni sadržaj: naslov, licenciju, inačicu licencije, godinu od kada od kada vrijedi autorsko pravo/licencija, izvorni URL, ime autora, ulogu autora, dodatne napomene o licenciranju, zapis o inačicama samog sadržaja (ako ih ima više) te autorove komentare o pravima korištenja.

Dodavanje pitanja

Pri izradi Višestrukog odabira potrebno je zadati Naziv (polje Title) te tekst pitanja i odgovora (u sekciji Available options ). Potrebno je zadati tekst pitanja (polje Question) te više odgovora u poljima Option. Važna napomena: polje (ili polja) Option koje sadrži točan odgovor treba označiti kvačicom kraj postavke Correct. Zadana su po dva polja za odgovore po pitanju, a ako je potrebno dodati još polja za odgovore, koristite dugme Add option ispod zadnjeg dostupnog polja za odgovor.

Dodatne opcije

Dodatne opcije i pohrana interaktivnog sadržaja Višestruki odabir

Prije pohrane Višestrukog odabira moguće je podesiti dodatne postavke, poput: omogućavanja dugmeta za ponovni pokušaj rješavanja (Retry), omogućavanje dugmeta za prikaz rezultata Enable show solution button, zadavanja vrste pitanja postavkom Question type, tj. radi li se o jednom (engl. Single choice (Radio Buttons)) ili više točnih odgovora (engl. Multiple choices (Checkboxes)), davanja jednog boda za cijeli zadatak (ta opcija ne vrijedi za vrstu pitanja s jednim točnim odgovorom (engl. Single answer)), zadavanja postavke Require user answer before the solution can be viewed koja ne dozvoljava polazniku pregled rješenja prije nego što unese svoj odgovor, onemogućavanja uvećanja slike koja sadrži pitanje korištenjem postavke Disable image zooming for question image, prikazivanja dijaloškog okvira (prozora) kada polaznik klikne na dugme za provjeru točnog odgovora Check, prikazivanja dijaloškog okvira (prozora) kada polaznik klikne na dugme za ponovni pokušaj rješavanja pitanja Retry, automatske provjere točnosti odgovora korištenjem postavke Automatically check answers (uz napomenu kako omogućavanje ove postavke otežava pristupačnost takvog sadržaja osobama s posebnim potrebama), zadavanje postotka za uspješan prolazak testa korištenjem postavke Pass percentage (zadana vrijednost je 100 %) te omogućavanje prikaza bodova (rezultata) korištenjem postavke Show score points.

Moguće je prevesti ili dodatno prilagoditi sve tekstove na sučelju samog interaktivnog sadržaja korištenjem sekcije Text overrides and translations (poput navigacije, povratnih informacija i slično). Osim toga moguće je u sekciji H5P options odrediti koja će dodatna dugmad biti prikazana i dostupna: preuzimanje (engl. Download button), ugrađivanje (engl. Embed button) i pravo korištenja  (engl. Copyright button) – ovisno o odabranim postavkama bit će prikazana sva tri, nijedan ili samo neki od njih. Interaktivni sadržaj moguće je dodatno označiti i oznakom (engl. tag).

Provjera sadržaja

Funkcionalnost izrađenog interaktivnog sadržaja u H5P-u potrebno je provjeriti nakon izrade sadržaja u: 1. internetskom pregledniku na stolnom računalu, 2. internetskom pregledniku na mobilnim uređajima (pametni telefon, tablet – pri čemu je korisno provjeru napraviti na različitim platformama – Android, iOS). Provjeru je potrebno napraviti u ulozi studenta/polaznika e-kolegija.

Zadatak

Upute

Izradite dva (2) interaktivna sadržaja Višestruki odabir s po četiri (4) ponuđena odgovora (jedan u kojem je točan samo jedan (1) odgovor i drugi u kojem su točna dva (2) odgovora) i potom poveznice na njih postavite na za to predviđeno mjesto u zadatku! Napomena: Interaktivne sadržaje H5P trebate izraditi besplatnim alatom dostupnim na http://www.h5p.org