Title: Kako napraviti interaktivni sadržaj Test H5P (Quiz (Question Set))
Course: Izrada interaktivnog sadržaja u alatu H5P > Section: 2_6 Test H5P (Quiz (Question Set))

Test H5P (Quiz (Question Set)

Interaktivni sadržaj Test H5P (engl. Question Set) omogućava ulančavanje niza različitih vrsta pitanja, uključujući Višestruki odabir (Multiple Choice), Popuni praznine (Fill in the Blanks), Prenesi i postavi (Drag and Drop), Označi riječi (Mark the Words), Prenesi tekst (Drag text) i Točno/netočno (True/False) u obliku jedne provjere znanja. U Testu H5P polaznik može dobiti povratnu informaciju u obliku teksta ili video snimke. Interaktivni sadržaj „Test H5P“ može se koristiti isključivo samostalno.

Test H5P može se koristiti za provjeru znanja koja obuhvaća različite vrste pitanja. Ima nešto veće mogućnosti interaktivnosti u usporedbi s aktivnosti Test ugrađenom u sustav Moodle, no s druge strane, nema toliki broj različitih vrsta pitanja na raspolaganju, a ocjenjivanje i bodovanje također imaju više mogućnosti u aktivnosti Test u sustavu Moodle. Test H5P je moguće napraviti puno brže u odnosu na aktivnost Test u sustavu Moodle, ali ne posjeduje bazu pitanja u istom obliku (već samo daje mogućnost izrade puno većeg broja pitanja i prikaz samo određenog broja njih slučajnim odabirom).

Primjer je dostupan na: https://h5p.org/node/377074

Scenarij pripreme

1. Što želim napraviti?

Tema

Potrebno je odabrati temu / znanje koje ćemo ispitivati korištenjem provjere znanja, npr.  podatke o poznatim ženama znanstvenicama.

2. Što trebam pripremiti?

Plan izrade testa

Potrebno je izraditi tablicu s tekstom pitanja i točnih odgovora te popis slikovnih materijala (ako će isti biti korišteni za izradu pitanja). Potrebno je odrediti i koje će se vrste pitanja koristiti u Testu H5P: Višestruki odabir (Multiple Choice), Popuni praznine (Fill in the Blanks), Prenesi i postavi (Drag and Drop), Označi riječi (Mark the Words), Prenesi tekst (Drag text) i Točno/netočno (True/False Question). Tablica bi trebala imati četiri stupca i broj redova koji odgovara broju pitanja. Četiri stupca tablice za izradu pitanja su:

1. tekst pitanja,
2. odgovori (označen točan odgovor),
3. slika i
4. vrsta pitanja.

Primjer tablice za planiranje / pripremu pitanja / Testa H5P:

Tekst pitanja | Odgovori (označen točan odgovor) | Slika | Vrsta pitanja
Maria Skłodowska-Curie dobila je Nobelovu nagradu za kemiju 1914. godine. | Netočno |  | Točno / netočno
Gertrude Bell, je osim što je osnovala modernu iračku državu, osnovala i dvije krovne kulturne institucije u Iraku: *nacionalnu knjižnicu* i *bagdadski arheološki muzej*. | nacionalna knjižnica i bagdadski arheološki muzej |  | Popuni praznine
Koja od ovih slika predstavlja rentgensku “Sliku 51” koja je omogućila otkriće dvostruke DNA ovojnice? | slika lijevo |  | Prenesi i postavi

Realizacija

Izrada ili pronalazak slikovnih datoteka te priprema za korištenje

Slike je potrebno pripremiti u formatu JPG ili PNG, orijentacija (portret/vertikalna ili pejzaž/vodoravna) treba biti konzistentna za sve slike u istom zadatku, najveća rezolucija slike nije zadana, no širina slike ne bi trebala prelaziti 400 piksela niti biti znatno uža od 200 piksela. Za slike pronađene na internetu potrebno je provjeriti prava korištenja (autorska prava i licencije). Slike je poželjno urediti u nekom od alata za uređivanje slika (smanjivanje, obrezivanje, uklanjanje nepotrebnih dijelova, ali NIKAKO POVEĆANJE jer to može dovesti do gubitka kvalitete slike).

3. Kako ću to realizirati?

Izrada testa

Primjer za h5p.org: Na alatu h5p.org kliknite na My account i pod Quick links odaberite Create New Content. Na stranici Create Interactive content u izborniku Select content type na popisu pronađite interaktivni sadržaj Quiz (Question Set) ili u tražilicu (okvir u kojem piše „Search for Content Types“) unesite nekoliko prvih slova tražene vrste interaktivnog sadržaja, potom kliknite na naslov u redu u kojem piše „Quiz (Question Set)“. Time se otvara prozor s uređivačem interaktivnog sadržaja.

Uređivač teksta

U uređivaču testa postoji određeni dio polja koji se ponavlja za uređivače za sve interaktivne sadržaje, pa ćemo ih jednom raspisati i onda ih svuda navesti za svaki slučaj.

Svaki uređivač interaktivnog sadržaja na vrhu lijevo ima poveznice Tutorial i Example, te na vrhu desno dugmad Copy (Kopiraj) i Paste&Replace (Zalijepi i zamijeni). Poveznica Tutorial vodi na stranice s uputama za izradu dotične vrste interaktivnog sadržaja, a Example na stranicu s izrađenim primjerima dotične vrste interaktivnog sadržaja (oba na stranici http://www.h5p.org). Dugme Copy (Kopiraj) omogućava kopiranje sadržaja koji smo do tada izradili u uređivaču, a dugme Paste&Replace (Zalijepi i zamijeni) omogućava korisniku da zalijepi i zamijeni prethodno kopirani interaktivni sadržaj iz uređivača u drugom prozoru ili kartici preglednika u uređivač u trenutačno aktivnom prozoru.

Pri izradi Testa H5P potrebno je zadati Naziv (polje Title), a moguće je zadati i Uvodni tekst testa (sekcija Quiz introduction) te natpis na dugmetu za otpočinjanje rješavanja testa u polju Start button test. Moguće je zadati i pozadinsku sliku za test korištenjem dugmeta „+ Add” u sekciji Background image.

Moguće je zadati i vrstu prikaza indikatora napretka kroz pitanja u testu korištenjem postavke Progress indicator (moguće je odabrati između točaka i tekstualnog prikaza) te postotak za uspješan prolazak testa korištenjem postavke Pass percentage (zadana vrijednost je 50 %).

Metapodaci

Kraj polja Title nalazi se dugme Metadata koje omogućava zadavanje metapodataka za taj interaktivni sadržaj: naslov, licenciju, inačicu licencije, godinu od kada od kada vrijedi autorsko pravo/licencija, izvorni URL, ime autora, ulogu autora, dodatne napomene o licenciranju, zapis o inačicama samog sadržaja (ako ih ima više) te autorove komentare o pravima korištenja.

Dodavanje pitanja

Slijedi dio uređivača specifičan za Test H5P:

Test H5P inicijalno je stvoren bez ikakvog sadržaja (bez pitanja). Prvo je potrebno dodati prvo pitanje (sekcija Questions, dugme „+ ADD QUESTION”), potom odabrati vrstu pitanja u padajućem izborniku Question type (ponuđene vrste pitanja su: Višestruki odabir (Multiple Choice), Popuni praznine (Fill in the Blanks), Prenesi i postavi (Drag and Drop), Označi riječi (Mark the Words), Prenesi tekst (Drag text) i Točno/netočno (True/False)). Budući da se u ovom tečaju u drugim sekcijama obrađuju vrste pitanja / interaktivnih sadržaja Višestruki odabir (Multiple Choice), Popuni praznine (Fill in the Blanks), Prenesi i postavi (Drag and Drop), ovdje ćemo koristiti te tri vrste pitanja.

Dodavanje dodatnih pitanja

Pitanja se dodaju klikom na dugme „+ ADD QUESTION“ s lijeve strane sučelja. Poželjno je da broj pitanja u jednom interaktivnom sadržaju ne prelazi raspon od 10 do 15.

Dodatne opcije i pohrana interaktivnog sadržaja Test H5P

Prije pohrane Testa H5P, i svih u njemu napravljenih pitanja, moguće je podesiti dodatne postavke, poput: onemogućavanje povratka na prethodno odgovorena pitanja Disable backwards navigation, mogućnost slučajnog rasporeda prikazivanja pitanja unutar testa odabirom postavke Randomize questions te određivanja broja pitanja koja će biti prikazana u odnosu na ukupni broj pitanja što se zadaje postavkom Number of questions to be shown.

U sekciji Quiz finished moguće je podesiti i postavke koje se aktiviraju nakon završetka rješavanja testa: prikaz rezultata (engl. Display results), prikaz dugmeta za prikaz točnog rješenja (engl. Display solution button), tekst koji će se prikazati ako se ne prikazuju rezultati na kraju rješavanja (engl. No result message), tekst koji će se prikazati ako se prikazuju rezultati / povratne informacije (engl. Feedback heading). Moguće je zadati postotne razrede za ostvareni rezultat čime se može dati povratna informacija polazniku ovisno o njegovom ili njezinom rezultatu.

Moguće je zadati: prilagođeni tekst za dugme kojim se prikazuju točni odgovori korištenjem polja Solutions button label, prilagođeni tekst za dugme kojim se započinje novi pokušaj rješavanja korištenjem polja Retry button label, prilagođeni tekst za dugme kojim se završava rješavanje testa korištenjem polja Finish button label. Test H5P podržava povratnu informaciju putem video snimke, tako da je moguće zadati postavke za tu vrstu povratne informacije korištenjem opcija i polja: Display video before quiz results, Enable skip video button, Skip video button label, te postaviti video za dobro riješen test korištenjem polja Passed video, te za loše riješeni test korištenjem polja Fail video.

Dodatne opcije

Uključivanje postavki za provjeru točnosti odgovora, prikaz rješenja i ponovno započinjanje rješavanja dostupno je u sekciji Settings for Check, Show solution, Retry: polje Show Check buttons te padajući izbornici Override Show Solution button i Override Retry button.

Moguće je prevesti ili dodatno prilagoditi sve tekstove na sučelju samog interaktivnog sadržaja u sekciji Text overrides and translations (poput navigacije, povratnih informacija i slično). Osim toga moguće je u sekciji H5P options odrediti koja će dodatna dugmad biti prikazana i dostupna: preuzimanje (engl. Download button), ugrađivanje (engl. Embed button) i pravo korištenja  (engl. Copyright button) – ovisno o odabranim postavkama bit će prikazana sva tri, nijedan ili samo neki od njih. Interaktivni sadržaj moguće je dodatno označiti i oznakom (engl. tag).

Provjera sadržaja

Funkcionalnost izrađenog interaktivnog sadržaja u H5P-u s pitanjima potrebno je provjeriti nakon izrade sadržaja u: 1. internetskom pregledniku na stolnom računalu, 2. internetskom pregledniku na mobilnim uređajima (pametni telefon, tablet – pri čemu je korisno provjeru napraviti na različitim platformama – Android, iOS). Provjeru je potrebno napraviti u ulozi studenta/polaznika e-kolegija. Svakako je potrebno provjeriti adekvatnost glasnoće zvuka i prikaz videa (ako postoje zvučne i videodatoteke u pitanjima i testu).

Zadatak

Upute

Izradite jedan interaktivni sadržaj Test H5P koji će sadržavati tri (3) pitanja unutar sebe (po jedno pitanje vrste Višestruki odabir, Popuni praznine i Prenesi i postavi) i potom poveznice na njih postavite na za to predviđeno mjesto u zadatku! Napomena: Interaktivne sadržaje H5P trebate izraditi besplatnim alatom dostupnim na http://www.h5p.org