Title: Kako napraviti interaktivni sadržaj Pronađi zone (Find Multiple Hotspots)
Course: Izrada interaktivnog sadržaja u alatu H5P > Section: 2_10 Pronađi zone (Find Multiple Hotspots)

Pronađi zone (Find Multiple Hotspots)

Interaktivni sadržaj Pronađi zone (engl. Find Multiple Hotspots) koristi se za izradu pitanja u kojima se od polaznika traži da na slici pronađe ispravna područja ili zone.

Ova vrsta pitanja može se koristiti u nastavi za grupiranje elemenata koji imaju zajedničke osobine uz korištenje vizualnih elemenata.

Scenarij pripreme

1. Što želim napraviti?

Tema

U ovom primjeru cilj je izraditi zadatak u kojem će se od polaznika tražiti odabir znanstvenica koje su za svoj istraživački rad primile Nobelovu nagradu za fiziku.

2.  Što trebam pripremiti?

Plan izrade

Za izradu ove vrste pitanja potrebni su minimalno ovi podaci:

- naziv interaktivnog sadržaja (Title) koji se koristi za interno pretraživanje i nije vidljiv polaznicima
- pozadinska slika (Background image)
- zone s ispravnim odgovorima (Hotspots).

Prije početka izrade sadržaja kao radni materijal za pripremu može poslužiti ovakva tablica:

Naziv H5P sadržaja | Dobitnice Nobelove nagrade za fiziku
Pozadinska slika |
Izvori slika | https://commons.wikimedia.org/wiki/File:Barbara_McClintock_(1902-1992)_shown_in_her_laboratory_in_1947.jpg https://www.photosforclass.com/search/marie%20curie https://commons.wikimedia.org/wiki/Category:Maria_Goeppert-Mayer#/media/File:Maria_Goeppert-Mayer.jpg
Uputa za rješavanje | Označite slike dviju znanstvenica dobitnica Nobelove nagrade za fiziku.
Ispravne zone (Hotspots) | Marie Curie Maria Goeppert-Mayer

Realizacija

Postupak izrade sadržaja Find Multiple Hotspots

1. S popisa interaktivnih sadržaja odaberite Find Multiple Hotpots.

2. U polje Title upišite željeni naziv interaktivnog sadržaja.

Uređivač sadržaja

3. Naslov interaktivnog sadržaja, koji se neće prikazivati polazniku, već će se koristiti za zbirne podatke i statističku obradu, upisuje se u polje The title of this question.

- Nakon unosa naslova započinje izrada pitanja koja se sastoji od dvaju koraka. U prvom koraku postavlja se pozadinska slika. To je slika na koju će se postavljati područja na koja će polaznici trebati povući određeni pojam ili drugu sliku. Za dodavanje slike odaberite dugme Add.

4. Nakon unosa, sliku je moguće dodatno uređivati (Edit image) i upisati podatke o autorskim pravima na sliku (Edit copyright). Za brisanje slike potrebno je odabrati znak X u gornjem desnom kutu slike i potvrditi postupak brisanja slike.

Uređivač sadržaja 2

5. Za prelazak na drugi korak odaberite Hotspots. U ovom se dijelu upisuje tekst uputa za polaznike (Task description), naziv zone (Hotspot Name), broj ispravnih zona koje je potrebno pronaći za ispravno rješavanje zadatka (Number of correct hotspots that need to be found for question completion), označavanje zona (Hotpots) te povratne poruke u slučaju kada polaznik odabere praznu ili već pronađenu zonu.

U ovom primjeru cilj je pronaći dvije znanstvenice dobitnice Nobelove nagrade za fiziku pa će broj ispravnih zona biti dvije.

Uređivač sadržaja 3

6. Za unos zona potrebno je odabrati odgovarajući oblik (krug ili kvadrat). Nakon odabira oblika otvori se dijaloški okvir u kojem je moguće označiti je li riječ o ispravnoj zoni (Correct) te upisati povratnu poruku (Feedback).

7. Zona se ubacuje klikom na dugme Done. Zonu je moguće pomicati i mijenjati veličinu kako bi odgovarala predviđenoj ispravnoj zoni (u ovom primjeru zona s ispravnim odgovorom predstavlja sliku znanstvenice). Ako polaznik klikne na bilo koji dio zone koja je označena kao ispravna, odgovor će se smatrati ispravnim.

Dodatne opcije

8. Moguće je ubacivati željeni broj zona te pripremiti povratne poruke.

9. Preporuka je interaktivnom sadržaju dodati i ključne riječi radi lakšeg pretraživanja.

10. Na kraju se određuju postavke prikaza dugmadi za preuzimanje sadržaja (Download), prikaza koda za uključivanje sadržaja u vanjske web-stranice (Embed) te prikaz informacija o autorskim pravima (Copyright).

11. Za spremanje interaktivnog sadržaja pritisnite dugme Save.

Provjera sadržaja

Funkcionalnost izrađenog interaktivnog sadržaja u H5P-u potrebno je provjeriti u: 1. internetskom pregledniku na stolnom računalu, 2. internetskom pregledniku na mobilnim uređajima (pametni telefon, tablet – pri čemu je korisno provjeru napraviti na različitim platformama – Android, iOS). Provjeru je potrebno napraviti u ulozi studenta/polaznika e-kolegija. Svakako je potrebno provjeriti adekvatnost glasnoće zvuka i prikaz videa (ako postoje zvučne i videodatoteke).

Zadatak

Pokušajte samostalno!

1. Odgovorite na pitanja u interaktivnom sadržaju https://h5p.org/h5p/embed/376545
2. Željeli biste urediti interaktivni sadržaj tako da u slučaju označavanja ispravnih fotografija polaznik dobije povratnu poruku „Vaš odgovor je ispravan“, a u slučaju označavanja netočnog odgovora povratnu poruku: „Odgovor nije ispravan. Barbara McClintock je dobitnica Nobelove nagrade za medicinu“.

3. Na stranici https://h5p.org/h5p/embed/376545 preuzmite HP5 sadržaj i ubacite ga u vlastito okruženje (H5P.org ili Moodle).

4. U postavkama (Edit) uredite interaktivni sadržaj te pritom koristite tekst iz opisa koraka broj dva.

5. Spremite izmjene.